L 141/60
RO
Jurnalul Oficial al Uniunii Europene
31.5.2023
(c) partea aferentă alocării dinamice în funcție de utilizare, care cuprinde resursele necesare furnizării de servicii solicitate prin intermediul mecanismului de alocare dinamică în funcție de utilizare în conformitate cu articolele 7 și 8; (d) partea aferentă marjei de criză, care cuprinde resursele necesare furnizării de servicii în cazul cererilor dinamice cu prioritate ridicată atunci când resursele existente în alte părți ale rezervei sunt insuficiente, în conformitate cu articolul 7.
(4) Comisia comunică participanților cotele care le revin, serviciile disponibile pentru următoarea PPT și atributele aferente, împreună cu valorile lor exprimate ca tokenuri, cu cel puțin 30 de săptămâni înainte de data începerii PPT.
(5) Prima PPT începe la intrarea în serviciu a centrului GOVSATCOM, iar durata sa este de doi ani.
La momentul expirării unei PPT, începe o altă PPT cu aceeași durată.
Articolul 4 Compensații pentru serviciile GOVSATCOM, tokenuri și conturi (1) Serviciile GOVSATCOM se partajează și se oferă utilizatorilor în funcție de prioritate, sub forma unei compensații, prin intermediul tokenurilor.
(2) Valoarea compensației de bază a unui serviciu este reprezentată de suma compensațiilor acordate furnizorilor de resurse pentru a pune la dispoziție resursele necesare furnizării serviciului cu atributele și durata specifice indicate în cererea de servicii aferentă.
Valoarea compensației unui serviciu este: (a) 80 % din valoarea compensației de bază în cazul cererilor cu prioritate scăzută; (b) 100 % din valoarea compensației de bază în cazul cererilor cu prioritate medie; (c) 130 % din valoarea compensației de bază în cazul cererilor cu prioritate ridicată.
(3) Fiecare participant are propriul cont de participant, în care sunt păstrate tokenurile sale.
Fiecare cont de participant se împarte în două părți: (a) partea preplătită și (b) partea de plată în funcție de utilizare, acestea fiind folosite pentru compensarea serviciilor solicitate prin utilizarea mecanismului de alocare dinamică preplătită sau, respectiv, de plată în funcție de utilizare.
Participantul își repartizează tokenurile în cele două părți ale contului înainte de data începerii perioadei de programare a rezervei menționate la articolul 6, iar tokenurile nu se pot transfera dintr-o parte în alta pe durata PPT.
Tokenurile rămase în partea preplătită a contului sunt lichidate la sfârșitul PPT, în conformitate cu alineatul (6).
Conturile participanților se păstrează la centrul GOVSATCOM.
(4) Pe durata unei PPT, un participant poate utiliza euro pentru a cumpăra tokenuri suplimentare prin intermediul Comisiei, la rata de conversie a tokenurilor în euro definită pentru respectiva PPT.
Comisia informează centrul GOVSATCOM, iar tokenurile suplimentare se adaugă la partea de plată în funcție de utilizare a contului de participant respectiv.
(5)
Un participant poate dona altui participant tokenuri din contul său.
Transferul tokenurilor dintr-un cont de participant în altul se solicită de la centrul GOVSATCOM de către ACG a participantului donator, iar acceptarea donației se face de către ACG a participantului destinatar.
Tokenurile se transferă din aceeași parte a contului participantului donator (partea preplătită sau partea în funcție de utilizare) în aceeași parte a contului participantului destinatar.
Un participant poate dona unui alt participant tokenuri din cota sa pentru alocarea fixă a serviciilor în conformitate cu articolul 6 și informează Comisia în acest sens.